Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1  од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна  Македонија“ бр.60/20), постапувајќи по Жалбата изјавена од Д.С.П, поднесена против Решението на Агенцијата за филм, на 13.05.2026 година го донесе следното 
                                                                         Р Е Ш Е Н И Е
Жалбата изјавена од Д.С.П., поднесена против Решението на Агенцијата за филм бр.11-858/3 од 24.04.2026 година, заведена во архивата на Агенцијата за заштита на правото на слободен пристап до информациите од јавен карактер под бр.08-106 на 27.04.2026 година СЕ ОТФРЛА како недопуштена.
О Б Р А З Л О Ж Е Н И Е
Д.С.П. на 16.04.2026 година, поднела Барање за пристап до информации од јавен карактер до Агенцијата за филм, со кое побарала по е-маил да и се достави електронски запис од следната информација:
„-Врз основа на Извештај за изрекување на дисциплинска мерка за сторена дисциплинска неуредност бр.04-827/2 од 07.04.2026 г и Решение бр. 04-827/4 од 15.04.2026 г барам да ми се достави следнава информација од јавен карактер – Иницијатива арх бр. 04-827/1 од 07.04.2026 г. 
Дополнително барам да ми се достави евиденција на работно време за сите вработени лица во последните 6 месеци и тоа: од тетратка за евиденција, вклучително и од електронскиот систем.“.
Постапувајќи по наведеното Барање, Имателот на информации до Барателот доставил Решение за делумно одбивање на барање за пристап до информации од јавен карактер бр.11-858/3 од 24.04.2026 година, дел од барањето со кое се побарува информација - Иницијатива арх бр. 04-827/1 од 07.04.2026 година се одбива; дел од барањето со кое се побарува информација - Евиденција на работно време за сите вработени лица во последните 6 месеци и тоа: од тетратка за евиденција, вклучително и од електронскиот систем се прифаќа. Во образложението на Решението е наведено: Информацијата ... Иницијатива арх бр. 04-827/1 од 07.04.2026 година се однесува на дисциплинска постапка против административниот службеник Д.С.П., ....Информациите кои се побаруваат не се од јавен интерес, бидејќи за нивно објавување воопшто не постои јавен интерес...Во овој случај станува збор за документација составен дел од дисциплинска постапка и за истата не постои јавен интерес кој преовладува врз интересот за заштита. Напротив информациите кои се побаруваат се од личен интерес на барателот...Во однос на втората информација ... Агенцијата го прифаќа барањето,...“. 
Незадоволен од донесеното Решение бр.11-858/3 од 24.14.2026 година, Барателот на информации поднел Жалба до Агенцијата, заведена со бр.08-106 на 27.04.2026 година. 
Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:
Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до Агенцијата за филм, не претставува барање за пристап до информации од јавен карактер туку е барање од личен интерес, односно барање од надлежност на Агенцијата за филм. 
Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднел барање за пристап до информации кои имаат личен карактер, со кое Барање, во својство на странка, бара информација во врска со дисциплинската постапка поведена против административниот службеник односно информации во врска со дисциплинската постапка поведена против Барателот на информацијата. 
Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.
Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.
Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.
Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони. 
Врз основа на сето погоре наведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.
Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена

	                                                                                                                     Директор
                                                                                                                               Петар Гајдов



